Friedrich Stark se afsterwe: ‘Ons gaan hom verskriklik mis’Elsjé en Friedrich Stark het in 2012 in afwagting van Binnelanders se 1 500ste episode, by Coenie de Villiers gekuier op Kwêla Elsjé Stark, vrou van Friedrich Stark, een van die Binnelanders-vervaardigers wat op Kersdag oorlede is, het gesê die gesin gaan hom verskriklik mis. “Dit is heeltemal voortydig,” het Elsjé bewoë aan Maroela Media gesê. Friedrich was 62 jaar oud. Sy het gesê hul drie seuns, onderskeidelik 34, 33 en 29 jaar oud, is ook baie geskok oor sy skielike heengaan. Volgens Elsjé was Friedrich saam met sy sussie by hul woonstel in Kaapstad toe hy in sy slaap oorlede is, vermoedelik aan ŉ hartaanval of beroerte. Ernst Swart, woordvoerder vir Binnelanders, is tans in Thailand. Hy het aan Maroela Media gesê Friedrich se afsterwe is ŉ baie groot verlies. “Friedrich Stark se sterwe laat ŉ leemte wat nie gevul sal kan word nie,” het hy gesê. Stark was ’n prominente figuur in die televisiebedryf. Hy is bekend as regisseur en vervaardiger van veral Generations en Binnelanders. As jong akteur was hy te sien in onder meer Die Voortrekkers (1973), Môre, Môre (1973), Dingetjie is Dynamite (1975), Kiepie en Kandas (1981) en in die gewilde televisiereeks Net ’n bietjie Liefde (1977). “Friedrich was sjarmant, gaaf, snaaks, vrygewig en baie slim,” het Mitzi Booysen, hoofskrywer en mede-vervaardiger van Binnelanders, gesê. “Wanneer dit nodig was, het hy my vir myself laat lag en ’n mens was altyd ten volle bewus van sy waardering en ondersteuning. Ek is seker dat almal wat deel is van die uitgebreide Stark-familie ook in skok is oor die nuus van sy ontydige afsterwe. Ek weet dat ek hom baie gaan mis, nie net as kollega nie, maar ook as vriend. RIP, Friedrich.” Karen Meiring, M-Net: direkteur kykNET-kanale, het bygevoeg sy het “ongelooflike respek vir Friedrich as mens, vervaardiger en baanbreker in die televisiebedryf” gehad. “Hy was altyd hartlik en baie vrygewig met sy kennis en ervaring. Dit was ’n voorreg om hom as deel van die kykNET-kanale te kon beskou,” het sy gesê. Maroela Media het vroeër berig kykNET en Binnelanders het Kersdag afskeid geneem van Stark en ŉ storielynskrywer, Elsabé Roux.